b'\n_START_ARTICLE_\nStaffan Olsson\n_START_SECTION_\nKarijera\n_START_PARAGRAPH_\nAktualni je trener Hammarbya te izbornik reprezentacije \xc5\xa0vedske, zajedno s biv\xc5\xa1im reprezentativnim kolegom, Olom Lindgrenom._NEWLINE_Prvi klubovi za koje je Olsson igrao bili su \xc5\xa1vedski Sk\xc3\xa5nela IF i HK Cliff, nakon kojih kratko boravi u njema\xc4\x8dkom TV H\xc3\xbcttenbergu. Nakon jednosezonskog povratka u Cliff, Olsson odlazi u njema\xc4\x8dki TV Niederw\xc3\xbcrzbach, odakle ga, nakon 4 sezone, kupuje THW Kiel. U Kielu je Olsson, u 219 utakmica, postigao 613 golova te se tih 7 sezona mo\xc5\xbee smatrati krunom njegove klupske karijere. \xc4\x8cetiri je puta bio nacionalni prvak, tri puta osvajao nacionalni kup, dva puta Kup EHF-a, a 2000. godine je igrao i finale EHF-ove Lige prvaka. Nakon Kiela, vra\xc4\x87a se u \xc5\xa0vedsku gdje igra za Hammarby IF, ali ga u travnju 2004. napu\xc5\xa1ta i dva mjeseca igra za CB Ademar Le\xc3\xb3n, prije nego se ponovo vra\xc4\x87a u Hammarby, gdje se i umirovio 2006. godine._NEWLINE_Za reprezentaciju je debitirao 18. listopada 1986. protiv Norve\xc5\xa1ke te je u 18 godina igranja postigao 855 golova u 358 nastupa. Sa \xc5\xa0vedskom je bio vi\xc5\xa1estruki svjetski i europski prvak, a osvojio je i tri olimpijska srebra. Dva je puta bio i srebrni te bron\xc4\x8dani na svjetskim prvenstvima. Posljednju utakmicu za reprezentaciju odigrao je 2004. godine, protiv Njema\xc4\x8dke._NEWLINE_Trenersku sezonu zapo\xc4\x8deo je 2005. godine kada postaje trener-igra\xc4\x8d Hammarbyja. Od 2006., radi u klubu samo kao trener prve mom\xc4\x8dadi. Godine 2008., zajedno s Olom Lindgrenom, postaje izbornik \xc5\xa1vedske reprezentacije s kojom 2012. godine osvaja srebro na Olimpijskim igrama._NEWLINE_U braku je, a sa suprugom Marie ima dvoje djece.'